פול פוגבה

פול לאביל פוגבה (בצרפתית: Paul Labile Pogba; נולד ב-15 במרץ 1993) הוא כדורגלן צרפתי המשחק ביובנטוס, בעיקר כקשר מרכזי, אך גם כקשר התקפי וקשר הגנתי. בפברואר 2024 הורחק מהמגרשים לארבע שנים בשל שימוש בסמים, אך באוקטובר קוצר העונש ל-18 חודשים, מה שיאפשר את שובו לפעילות במרץ 2025. פוגבה, אחיו הצעיר של הכדורגלן פלורנטין פוגבה, נולד בצרפת למשפחה מוסלמית של מהגרים מגינאה. הוא גדל בפרבר עוני של פריז, והחל את קריירת הכדורגל שלו במועדוני כדורגל חובבניים בעיר. כשהיה בן 14 הצטרף למחלקת הנוער של לה האבר. בשנת 2009, כשהיה בן 16, עבר פוגבה לאקדמיה של מנצ'סטר יונייטד מאנגליה. המעבר לווה ברעש גדול שכלל האשמות מצד לה האבר על תשלומים לא חוקיים מצד מנצ'סטר יונייטד למשפחתו של פוגבה ואיומים בתביעת דיבה מצד יונייטד. הנושא נידון בערכאות שונות עד שלבסוף הפרשה הסתיימה בהסכם פשרה בין הצדדים. היה לו תפקיד מרכזי בקבוצה הצעירה שזכתה בגביע האנגלי לנוער ב-2011. בתחילת עונת 2011/2012 הוא קודם לקבוצה הבוגרת של המועדון וערך בסך הכול שבע הופעות במדיה. לאורך כל העונה התקיים משא ומתן עם הנהלת המועדון על הארכת חוזהו, אך מצד המועדון הועלו טענות על דרישות כספיות מוגזמות מצידו, ומצדו של השחקן נשמעה אי שביעות רצון מכמות דקות המשחק שקיבל, והמשא ומתן פוצץ. ביולי 2012 חתם ביובנטוס מהסרייה א' האיטלקית. ב-22 בספטמבר 2012 ערך את הופעת הבכורה שלו במועדון, כשפתח בהרכב במשחק מול קייבו ורונה. ב-20 באוקטובר כבש את שער הבכורה שלו, בניצחון 0–2 על נאפולי. בסך הכול כבש חמישה שערי ליגה בעונתו הראשונה ביובנטוס, וזכה עם הקבוצה באליפות. בעונת 2013/2014 כבש שבעה שערי ליגה, וזכה עם הקבוצה באליפות שנייה ברציפות. בשנת 2013 זכה בפרס נער הזהב המוענק לשחקן עד גיל 21 המצטיין באירופה. ב-2015 נבחר לקבוצת השנה של אופ"א. דבר שביסס את מעמדו כאחד הקשרים הבולטים בכדורגל האירופי. ב-9 באוגוסט 2016 שב לקדנציה שנייה במנצ'סטר יונייטד ששילמה עבורו 105 מיליון אירו, סכום ההעברה הגבוה ביותר ששולם עד אז, שיא שנשבר עם להעברתו של ניימאר בשנת 2017. ב-18 באוגוסט ערך את הופעת הבכורה המחודשת שלו במדי מנצ'סטר יונייטד בניצחון 0–2 על סאות'המפטון. ב-24 בספטמבר כבש את שער הבכורה שלו במדי יונייטד בניצחון 1–4 על לסטר סיטי. ב-20 באוקטובר 2016 כבש צמד שערים בניצחון 1–4 על פנרבחצ'ה בשלב הבתים של הליגה האירופית. הוא זכה עם הקבוצה בגביע הליגה האנגלי ובליגה האירופית בעונתו הראשונה בקבוצה, ואף כבש את השער הראשון בניצחון 0–2 במשחק הגמר מול אייאקס, לאחר שבעיטה שלו מכ-18 מטרים פגעה בדווינסון סאנצ'ס והכניעה את השוער. ב-11 ביולי 2022 חזר ליובנטוס וחתם על חוזה לארבע שנים. ב-29 בפברואר 2024 הושעה פוגבה לארבע שנים מכדורגל מקצועי, לאחר שהורשע בשימוש בחומרים ממריצים. ב-4 באוקטובר 2024 קיבל בית הדין לבוררות בספורט את ערעורו והפחית את ההשעיה ל-18 חודשים, מה שיאפשר את חזרתו לאימונים בינואר 2025 ואת שיתופו במשחקים במרץ של אותה שנה. פוגבה ייצג את צרפת בכל הנבחרות הצעירות השונות, ובשנת 2013 זכה עם הנבחרת הצעירה בגביע העולם עד גיל 20 (ה"מונדיאליטו"). במרץ 2013 זומן לראשונה לסגל נבחרת צרפת הבוגרת לקראת המשחקים נגד גאורגיה וספרד במוקדמות מונדיאל 2014. ב-10 בספטמבר 2013 כבש את שער הבכורה שלו בנבחרת, בניצחון 4–2 על נבחרת בלארוס. נכלל בסגל הנבחרת למונדיאל 2014, ובשלב שמינית הגמר כבש שער בניצחון 2–0 על נבחרת ניגריה. בהמשך המשחקים הודחה צרפת ברבע הגמר לאחר הפסד לגרמניה, ופוגבה זכה בתואר השחקן הצעיר המצטיין בטורניר. בגמר מונדיאל 2018 כבש את השער השלישי של צרפת בניצחון 4–2 על נגד קרואטיה, וזכה עם נבחרתו בגביע העולם. באוקטובר 2021 זכה עם נבחרת צרפת בליגת האומות לאחר ניצחון בגמר על ספרד. במונדיאל 2022 לא היה חלק מסגל הנבחרת לאחר שעבר ניתוח בברכו מוקדם יותר. באפריל 2021 חתם פוגבה עם אולפני אמזון על עסקה לשידור סדרה דוקומנטרית-ביוגרפית על חייו בערוץ הצרפתי של שירות ה-VOD "אמזון פריים וידאו". שם הסדרה יהיה "The Pogmentary" (הלחם של המילים Pogba+Ducomentary), והיא תופק עבור "אמזון" על ידי חברת ההפקות הצרפתית "בלאק דיינמייט". הסדרה תסקור את רגעי המפתח בדרכו של פוגבה להיות אחד הכדורגלנים המשפיעים בעולם, באמצעות הקרנת סרטוני וידאו מילדותו וקטעי וידאו שלא פורסמו מעולם, וכן שיחות עם בני משפחתו, חבריו האישיים וחבריו לקבוצתו באותה עת, מנצ'סטר יונייטד. נבחרת צרפת גביע העולם: 2018 ליגת האומות: 2020/2021 נבחרת צרפת עד גיל 20 גביע העולם בכדורגל עד גיל 20 (1): 2013 יובנטוס אליפות איטליה (4): 2012/13, 2013/14, 2014/15, 2015/16 הסופר קאפ האיטלקי (3): 2012, 2013, 2015 קופה איטליה (2): 2014/15, 2015/16 מנצ'סטר יונייטד הליגה האירופית (1): 2016/17 גביע הליגה (1): 2016/17 מגן הקהילה (1): 2016/17 תארים אישיים כדור הזהב של גביע העולם בכדורגל עד גיל 20 (1): 2013 פרס נער הזהב (1): 2013 פרס השחקן הצעיר המצטיין של גביע העולם בכדורגל (1): 2014 נבחרת השנה של פיפ"א (1): 2015 מדיה וקבצים בנושא פול פוגבה בוויקישיתוף פול פוגבה, ברשת החברתית פייסבוק פול פוגבה, ברשת החברתית אקס (טוויטר) פול פוגבה, ברשת החברתית אינסטגרם פול פוגבה, באתר Transfermarkt פול פוגבה, באתר Soccerway פול פוגבה, באתר BDFutbol פול פוגבה, באתר WorldFootball.net פול פוגבה, באתר National Football Teams פול פוגבה, באתר FootballDatabase.eu פול פוגבה, באתר ESPN עמוד השחקן, באתר הרשמי של מנצ'סטר יונייטד פרופיל השחקן, באתר ל'אקיפ הומתק עונשו של פול פוגבה: יוכל לחזור למגרשים עוד העונה, באתר וואלה, 4 באוקטובר 2024 Official: Pogba to Man Utd for €105m, ‏ באתר Football Italia ‏8 באוגוסט 2016 ‏פול פוגבה חתם ביובנטוס עד 2026, ירוויח 8 מיליון יורו לעונה, באתר ספורט1, 11 ביולי 2022 סוף הקריירה? פול פוגבה הושעה ל-4 שנים מכדורגל, באתר ערוץ הספורט, 29 בפברואר 2024 באתר ESPN Jake Kanter, Paul Pogba Signs Overall Deal With Amazon; Soccer Star’s First Project Is Doc Series ‘The Pogmentary’, Deadline Hollywood. 14 April 2021